b'\n_START_ARTICLE_\nPeter Bartolomej\n_START_SECTION_\n\xc5\xbdivljenjepis\n_START_PARAGRAPH_\nMed obleganjem Antiohije je imel decembra 1097 videnja, v katerih se mu je najve\xc4\x8dkrat prikazoval Sv. Andrej. Sv. Andrej ga je peljal v cerkev svetega Petra v oblegani Antiohiji in mu pokazal mesto, kjer bodo na\xc5\xa1li ostanke Svete sulice. Ukazal mu je, naj obvestilo prenese vitezom, najdeno sulico pa preda Rajmondu Toulu\xc5\xa1kemu. Peter je svojega videnja ni omenil, do junija 1098 pa se mu je sv. Andrej prikazal \xc5\xa1e \xc5\xa1tirikrat._NEWLINE_Februarja 1098 je za\xc4\x8del izgubljati vid, verjetno zaradi velike lakote, ki je prizadela kri\xc5\xbearje, sam pa je bil prepri\xc4\x8dan, da ga s slepoto kaznuje sv. Andrej. _NEWLINE_Ko so kri\xc5\xbearji zavzeli Antiohijo, sta Peter in Rajmond v cerkvi sv. Petra za\xc4\x8dela iskati Sveto sulico. Peter jo je 14. junija 1098 na\xc5\xa1el in trdil, da ga je tisto no\xc4\x8d ponovno obiskal sv. Andrej in mu naro\xc4\x8dil, naj se odkritju v \xc4\x8dast vitezi en dan postijo. _NEWLINE_Veliko ljudi, med njimi  tudi pape\xc5\xa1ki legat Ademar iz Puya, je bilo prepri\xc4\x8danih, da je Peter Bartolomej \xc5\xa1arlatan, ki je kos starega \xc5\xbeeleza prinesel s seboj in ga nato \xc2\xbbodkril\xc2\xab. Po Ademarjevi smrti konec leta 1098 je Peter trdil, da je  Ademar potrdil pristnost Svete sulice._NEWLINE_Odkritje sulice so imeli kri\xc5\xbearji sprva za dobro znamenje, ki je dvignilo njihovo moralo. Sulica je bila zagotovilo za njihovo  zmago, ki jo je napovedal sv. Andrej, \xc4\x8deprav mnogo plemi\xc4\x8dev ni verjelo v njeno pristnost._NEWLINE_Peter je kasneje trdil, da se mu je prikazal tudi Kristus in mu ukazal, naj kri\xc5\xbearji bosonogi odkorakajo proti Jeruzalemu. Ve\xc4\x8dina kri\xc5\xbearjev se za ukaz ni menila. Peter je \xc5\xbeelel dokazati pristnost svojih videnj in 8. aprila 1099 na svojo \xc5\xbeeljo opravil presku\xc5\xa1njo z ognjem. Pri tem se je verjetno mo\xc4\x8dno opekel, vendar je trdil, da je preskus z bo\xc5\xbejo pomo\xc4\x8djo prestal brez po\xc5\xa1kodb. _NEWLINE_Peter Bartolomej je 20. aprila 1099 umrl, najverjetneje zaradi posledic presku\xc5\xa1nje.'